Andris Lāriņš, Nordea Markets analitiķis Tirgus dalībnieki pēdējās stundās ir safanojušies par pēcpusdienā gaidāmo ASV trešā ceturkšņa IKP pārskatītā rādītāja publicēšanu. Daži prognozē rādītāja izmaiņas līdz pat 8,0% (provizoriskais rādītājs bija 7,2%). Rezultātā dolāra cena Latvijā sasniegusi 55,1 santīma atzīmi. Ja IKP rādītājs tiks saglabāts 7,2% līmenī, tad iespējama tirgus dalībnieku vilšanās un tas nāks par sliktu dolāram. Kā būs patiesībā, to mēs uzzināsim 15:30 pēc Latvijas laika. Tā kā visa uzmanība tirgū ir fokusēta uz notikumiem ASV, tad Vācijas IFO biznesa vides indeksa pakāpšanās līdz 95,7 atzīmei nav spējusi iedvesmot uz eiro pirkšanu. IFO indeksa, kuru veido aptuveni 7000 firmu ikmēneša aptauja, kāpums vērojams jau septīto mēnesi pēc kārtas. Ņemot vērā ļoti augsto eiro vērtību, pārsteidz tas, ka nav pieaudzis pesimisms attiecībā uz eksportu. Protams turpmāka eiro vērtība augšana apdraud eiro zonas ekonomikas atveseļošanos. Eiro cena Latvijā šodien svārstās zem 65 santīmu atzīmes. Pret dolāru eiro cena šodien nokļuvusi 1,177 dolāru rajonā. Latu Rigibor overtnight tom/next un nedēļas procentu likmes turpina savu straujo atpakaļceļu. Valūtu tirgū joprojām nav latu pārdevēju, kā rezultātā lata vērtība pret SDR turpina gozēties tronī (augstākajā iespējamā atzīmē). Ņemot vērā īstermiņa likmju samazināšanos tuvākajā laikā iespējama neliela lata vērtības samazināšanās pret SDR valūtu grozu. Mārciņas vērtība tāpat kā eiro vērtība pret dolāru ir samazinājusies. Tā kā mārciņas vērtība ir nedaudz pieaugusi pret eiro (eiro cena ir nokļuvusi zem 0,694 mārciņu atzīmes), tad arī Latvijā mārciņas cena mēģina pārkāpt 93,5 santīmu atzīmi. Mārciņas liktenis šodien ASV IKP datu rokās. Zviedrijas kronas un eiro attiecības nav būtiski mainījušās, līdz ar to kronas cenu Latvijā nosaka eiro vērtības samazināšanās pret dolāru. Krona ir pietuvojusies 7,2 santīmu atzīmei.